Hubert Thuma, președintele CJ Ilfov, anunță începerea lucrărilor de apă și canalizare în Snagov
- Alexandru Sălăvăstru
- 27 mai 2024, 13:41
Hubert Thuma, președintele Consiliului Județean Ilfov, a anunțat că vor începe lucrările la rețeaua de apă și canalizare în Snagov.
Hubert Thuma, anunț pentru locuitorii din Snagov
În cadrul unei conferințe de presă, Hubert Thuma a anunțat începutul lucrărilor de apă și canalizare în Snagov. Potrivit acestuia, chiar dacă lucrările vor provoca disconfort, la finalul lucrărilor, mii de oameni se vor bucura de apă și canalizare:
„Proiectul de apă și canalizare este cel mai important pentru județul nostru. Urmează să înceapă lucrările aici în Snagov. Practic, în toate cele cinci sate din Snagov vom avea rețea de apă și canalizare.
Mulți mă întreabă de ce timp de 20 de ani nu s-a făcut nimic și astăzi, în vremurile moderne pe care le trăim, noi încă vorbim de apă și canalizare într-unul dintre cele mai bogate județe din țară. Eu nu vreau să vorbesc despre ce au făcut sau ce nu au făcut alții. Eu am în spate un singur mandat la Consiliul Județean Ilfov, pe parcursul căruia am accelerat la maximum acest proiect”, a spus Hubert Thuma.
Stadiul proiectului de apă și canalizare în județ
Hubert Thuma spune că la preluarea Consiliului Județean Ilfov, stadiul proiectului de apă și canalizare în tot județul era de numai 2%:
„În Snagov, urmează un disconfort pentru oameni. E normal, le cerem scuze cetățenilor și facem apel la răbdare și înțelegere.
Gândiți-vă că trebuie să sapi, să bagi conducte în pământ, nu se poate lucra când plouă, când ninge, apoi trebuie să asfaltezi la loc. E o muncă enormă, care nu se face de azi pe mâine”, a mai spus politicianul.
Proiectul este finanțat cu bani europeni
Președintele Consiliului Județean îi îndeamnă pe cetățeni să aibă răbdare, rezultatul final fiind cel care contează:
Dar la final, Snagovul va arăta altfel. Aproape 7.000 de oameni vor beneficia de rețeaua de canalizare. Și aproape 10.000 și de cea de apă. Facem acest proiect în mare cu bani europeni. Aproape 40 de milioane de euro vin de la Uniunea Europeană, sunt fonduri nerambursabile. Restul de bani, până la aproape 20 de milioane de euro, vin de la bugetul de stat și de la bugetul local.
Pentru Snagov, acest proiect înseamnă: Bunăstare pentru cetățeni, mediu mai curat, infuzie de capital prin atragerea banilor europeni, dezvoltare economică pe viitor datorită condițiilor bune de viață. Îl felicit pe domnul primar Mihai Anghel! Este un gospodar desăvârșit. Este neobosit atunci când vine vorba de dezvoltarea Snagovului. Pentru orice detaliu tehnic despre proiect, el este aici să ne lămurească”, a transmis acesta la conferință.